Advan Hozić

Advan Hozić (Kotor-Varoš, 6. juni 1926. - Sarajevo, 12. februar 2012.) bio je bosanskohercegovački književnik, pripovjedač, romansijer, dramski pisac i pjesnik.

 Biografija 
Osnovnu školu završava u Kotor-Varoši, a gimnaziju i oficirsku vojnu školu u Banja Luci, Mostaru i Sarajevu. Kroz svoju književnu karijeru pisao je poeziju, prozu, dramu i radio-dramu, te bio dugogodišnji novinar i publicista. Hozić je najviše traga ostavio u dječijoj književnosti te je za života bio zastupljen u školskim programima i u čitankama za osnovne škole.

Učestvovao je u Narodnooslobodilačkom ratu od oktobra 1941.

Hozić je u svojoj književnosti njegovao prepoznatljivi humor krajiškog kraja. Tokom svoje karijere napisao je sedam radiodrama i dva pozorišna djela: komediju Malinjak i dramu Rat. Takođe, pored desetak knjiga publicistike, središnje mjesto u njegovom književnom opusu zauzimaju romani, među kojima su najpoznatiji: Dobroćudni ratnici, Tri Ješina junačka dana, Vrabac s puškom, Dva i po borca, Dječaci iz Ulice Zmaja od Bosne, Glavna snaga, Lopuža i Dječak i balon.

Objavio je i nekoliko zbirki priča: Drugovi, Prava puška, Sumnjivi telećak, Čudo od djeteta, Azrino magare, te zbirke pjesama: Djed i unuk i Prođimo ispod duge. Štampana je i njegova zbirka sjećanja na više umrlih bosanskohercegovačkih pisaca Vijenac od slova i sjećanja.

Preminuo je u Sarajevu 12. februara 2012.

 Bibliografija 
 Dobroćudni ratnici, roman, Sarajevo, 1964.
 Tri Ješina junačka dana, roman, Sarajevo, 1966.
 Vrabac s puškom, roman, Sarajevo, 1971.
 Dva i po borca, roman, Sarajevo, 1972.
 Drugovi, priče, Sarajevo, 1973.
 Prava puška, priče, Sarajevo, 1978.
 Čudo od djeteta, priče, Sarajevo, 1979.
 Dječaci iz Ulice Zmaja od Bosne, roman, Sarajevo, 1981.
 Sumnjivi telećak, priče, Sarajevo, 1982,
 Glavna snaga, roman, Sarajevo, 1984,
 Lopuža, roman, Banja Luka, 1986. 
 Azrino magare, roman, Tuzla, 1985. 
 Dječak i balon, roman, Banja Luka, 1986.
 Žuti vrabac 1993. 
 Na kraju plača, priče, Sarajevo, 1998.

 Nagrade 
Dobitnik je sljedećih nagrada za svoje stvaralaštvo i odlikovanja za zasluge:
 Nagrada Savjeta za vaspitanje i brigu o djeci u BiH (1968)
 Nagrada Festivala Kurirček, Maribor (1973)
 Nagrada grada Sarajeva (1980)
 27. julska nagrada BiH (1987)
 Nagrada za životno djelo, Bosanska riječ, Tuzla (2007)
 Orden i dvije Medalje za hrabrost

 Reference 

 Vanjski linkovi 

 http://books.google.ba/books/about/Tri_Je%C5%A1ina_juna%C4%8Dka_dana.html?id=54LupwAACAAJ&redir_esc=y
 Koraci i rijeke: Četvrta krajiška narodnooslobodilačka udarna brigada

Kategorija:Rođeni 1926.
Kategorija:Biografije, Kotor-Varoš
Kategorija:Bosanskohercegovački pisci
Kategorija:Borci 14. srednjobosanske udarne brigade
Kategorija:Bosanskohercegovački partizani
Kategorija:Umrli 2012.
Kategorija:Jugoslavenski partizani